કોઈકે મને કહ્યું કે તમે કોમ્પ્યુટરનો આટલો બધો ઉપયોગ કરો છો એટલે તમારે સ્વાસ્થ જાળવવા માટે જીમનેશિયમ (ટૂંકમાં હવે બધા એને ‘જીમ’ કહે છે) જવું જોઈએ. મેં તો ખાલી ‘જીમ’ શબ્દ સાંભળ્યો હતો. એને અંદરથી કદી જોયું નહોતું. બધા ત્યાં જઈને શું કરતા હશે એનો પણ કંઈ અંદાજ નહોતો. એથી જોવાનું કૂતુહલ તો હતું જ. એથી વિચાર્યું કે ચાલો ઘરની પાસે એક જીમ છે એની મુલાકાત તો લઈ જોઉં ! જે જ્ઞાનવર્ધન થયું એ સાચું ! એક દિવસ સવારે હું નીકળી પડ્યો. બિઝનેસ કોમ્પ્લેક્ષના ચોથામાળે આ જીમ આવેલું હતું. મેં જોયું કે કસરત કરવા આવનાર લોકો પણ લિફટનો ઉપયોગ કરીને જ ચોથેમાળે જતા હતાં ! ચિન્મય મિશનના સ્વામીની વિમલાનંદજી ઘણી વાર રમૂજમાં કહે છે કે સવારે બગીચામાં મોર્નિંગ વૉક કરવા આવનાર લોકો બગીચાના દરવાજાની શક્ય એટલી પાસે કાર મૂકવાનો આગ્રહ રાખે છે, જેથી બહુ ચાલવું ન પડે ! માણસ આખરે ગજબ ચીજ છે !